钦定古今图书集成/明伦汇编/官常典/第398卷 > 张汉卿
## 钦定古今图书集成/明伦汇编/官常典/第398卷 > 张汉卿

按《明外史》本传：“汉卿，字元杰，仪封人。正德六年进士。
授魏县知县，征拜刑科给事中。尝陈杜侥幸、广储积、
慎刑狱三事，深切时弊，不报。武宗将南巡，偕同官伏
阙谏。世宗嗣位，从巡抚李铎言，发帑金二十万，优恤
宣府军民。以汉卿言，并发十三万于大同。累迁户科
都给事中。嘉靖元年冬，与同官上言：‘陛下轸念畿辅
庄田之害，遣官会勘。敕自正德以后投献及额外侵
占者，尽以给民。王言一布，天下孰不诵陛下之仁’。”乃者给事中夏言、御史樊继祖、主事张希尹勘上涿州
薰皮厂、安州鹰房草场，诏旨留用。所司再三执奏，迄
不肯从。非所以全大信、昭至公也。皮厂起于马永成，
鹰房刱于谷大用，皆夺民业为之。今“马俊、赵霦恃藩
邸旧恩，妄求免革，是复蹈永成、大用故辙也。乞尽还
之民，而严罪俊、霦，为欺罔者戒。”后父陈万言请营新
第，既又乞庄田，内官吴勋等请督苏州织造，汉卿皆
极谏不纳。应天诸府大旱，帝将粥淮、浙馀盐及所没
产易银赈之。汉卿言易银缓，非发帑金不可。帝为发
银十五万。未几，复偕同官言：“今天下一岁之供，不给
一岁之用。加以水旱频仍，物力殚屈。陛下方躬行节
俭，而中官梁栋等奏营造缺珠宝，是欲括户部之银
也。梁政等又以蠲免三分之数欲行京仓拨补，是欲
耗太仓之粟也。夫内库不足，取之计部；计部不足，取
之郡邑小民。郡邑小民不足，彼将安取哉？今东南洊，
饥民至骨肉相食，而搜括之令频行，臣等窃以为不
可。”报闻，席书以迎合得上，眷方驿召为礼部尚书，汉
卿劾其赈济乖方，反伤民命，乞遣官往勘，正其欺罔
罪。帝方眷书甚，虽行汉卿言，竟不罪也。初，兴献帝议
加皇号，汉卿力言不可。至是，又倡众伏阙，两受杖，斥
为民。二十年，言官邢如默、贾准等会荐天下遗贤，及
汉卿，终不召。